ශ්‍රී ලංකා හයවැනි කාලතුවක්කු රෙජිමේන්තුවේ බළලත් නිලධාරි ප්‍රසන්න අමරසේකර රණවිරුවාට යුද හමුදාව රුපියල් ලක්ෂ තිහක මුදලක් වැය කර ඉදිකළ නව නිවෙස ප්‍රදානය කිරීම යුද හමුදාපති ලුතිනන් ජෙනරාල් දයා රත්නායක මහතාගේ ප්‍රධානත්වයෙන් හෝමාගම කිරිවත්තුඩුවේ දී සිදු කෙරිණි.දක්ෂ මලල ක්‍රීඩකයකු වන අමරසේකර රණවිරුවා 2002 / 2004 වසරවලදී දකුණු ආසියා මලල ක්‍රීඩා තරගාවලියේ මීටර් 400 තරග කර රන් හා රිදී පදක්කම් දිනා ගැනීමටත් 2005 වසරේ මීටර් 400 තරගයෙන් රන් පදක්කම් දිනා ගැනීමට හා 2008 වසරේ පැවැති මීටර් 400 තරගයෙන් රන් පදක්කම් දිනා ගැනීමට සමත් වී ඇත.මීට අමතරව දේශීය හා විදේශීය පැවැති මලල ක්‍රීඩා තරගාවලි රැසකට සහභාගි වී ප්‍රථම ස්ථානයන් රැසක් ලබා දී රටටත් යුද හමුදාවටත් විශාල කීර්තියක් ගෙන දුන් හපුතලේ ප්‍රදේශයේ උපන් මෙම ක්‍රීඩකයාට තිබූ විශාලම අඩුම වී ඇත්තේ, තමන්ට කියා සිටීමට නිවෙසක් නොමැතිවීමය.මේ නිසා විවිධ නිවාසවල තාවකාලිකව පදිංචිවී ක්‍රීඩා කටයුතු කරගෙන යාමට ඇති අපහසුතාව පිළිබඳව අවදානය යොමු කළ යුද හමුදාපති ලුතිනන් ජෙනරාල් දයා රත්නායක මහතා, ක්‍රීඩා අමාත්‍යාංශය හා මලල ක්‍රීඩා සංගමය එක්ව හෝමාගම කිරිවත්තුඩුව, මිල්ලගහවත්ත නැමැති සුන්දර පරිසරයකින් ලබා දුන් පර්චස් දහයක බිම් කැබැල්ලේ නව නිවෙසක් ඉදිකර දීමට පියවරගෙන ඇත.නිවෙස ඉදිකිරීමට යුද හමුදා ඉංජිනේරු සේවා බළකායට අයත් හතර හා හත යන ඒකකවල රුපියල් ලක්ෂ තිහක පමණ මුදලක් වැය කර නිවෙසට අවශ්‍ය පහසුකම් සහිතව නිවෙස ඉදිකර දී තිබේ.නව නිවෙස ප්‍රදානය කළ අවස්ථාවට, ශ්‍රී ලංකා කාලතුවක්කු රෙජිමේන්තු අධිපති, මේජර් ජෙනරාල් ජගත් රඹුක්පොත, යුද හමුදා ව්‍යාපෘති අධ්‍යක්ෂ ජෙනරාල් හා ඉංජිනේරුසේවා රෙජිමේන්තු අධිපති මේජර් ජෙනරාල් මහින්ද අඹන්පොල, යුද සේවා ලේකම්, යුද හමුදා මලල ක්‍රීඩා සභාපති, හා ශ්‍රී ලංකා පාබල හමුදා රෙජිමේන්තු අධිපති මේජර් ජෙනරාල් අමල් කරුණාසේකර, බ්‍රිගේඩියර් දේවින්ද පෙරේරා ප්‍රවීණ ක්‍රීඩා උපදේශක සුනිල් ගුණවර්ධන යන මහත්වරුඇතුළු උසස් හමුදා නිලධාරීහූ හා අමරසේකර රණවිරුවාගේ පවුලේ ඥාතීහුද සහභාගි වූහ..